હેલસિન્કી કેથેડ્રલ અને એની નજીક જ આવેલું ઓસ્પેન્સકી કેથેડ્રલ જોઈ અમે પહોંચ્યાં માર્કેટ સ્કેવર પર. ત્યાં જાણે બોટ-ફેરી અમારી રાહ જ જોતી હોય એમ ઊભી હતી. પંદર મિનિટની ફેરીમાં હેલસિન્કીની સ્કાયલાઈનનો સુંદર નજરો જોતાં જોતાં બોટમાં બેસી અમે સામે પાર પહોંચ્યાં વર્લ્ડ હેરિટેજ સાઈટ સુમેલીન્ના ટાપુ પર. આ સુંદર ઐતિહાસિક ટાપુ પરના જૂના કિલ્લા પર પગપાળા ફરીને પાછા ફર્યાં, ત્યારે સૂર્ય અમારી રાહ જોતો હતો કે તમે બોટમાં બેસો અને હું વિદાય થાઉં. સૂર્યાસ્તની સાખે ફરી હેલસિન્કીના સુંદર સ્થાપત્યોવાળી સ્કાયલાઈન જોતા અમે હેલસિન્કી પાછા વળ્યાં. દિલ્હીના સૂર્યોદયથી શરૂ થયેલો દિવસ હેલસિન્કીના સૂર્યાસ્ત સાથે પૂરો થયો, ત્યારે હેલસિન્કીના દરિયાની જેમ મન તરબતર હતું.